b'\n_START_ARTICLE_\nX. legija Gemina\n_START_SECTION_\nAvgust\n_START_PARAGRAPH_\nLegijo so ponovno ustanovili leta 42 pr. n. \xc5\xa1t.. Vojskovala se je za Oktavijana, kasnej\xc5\xa1ega cesarja Avgusta, Lepida in Marka Antonija v bitki pri Filipih proti Cezarjevim morilcem. Po bitki je od\xc5\xa1la z Markom Antonijem na pohod proti Partskemu cesarstvu, kjer je bila skupaj z njim pora\xc5\xbeena v bitki pri Akciju. Poveljstvo legije je zatem prevzel Avgust in naselil veterane v Patrasu. Legija se je uprla in za kazen izgubila naslov Equestris. Legijo so okrepili z vojaki iz drugih legij in jo preimenovali v Gemina (Dvoj\xc4\x8dica)._NEWLINE_Novoustanovjena legija je bila preme\xc5\xa1\xc4\x8dena v Tarakonsko Hispanijo, kjer je Avgust pripravljal pohod proti Kantabrijcem. V Hispaniji je ostala ve\xc4\x8d let. Njeni veterani so bili med prvimi naseljenci v sedanji Zaragozi in Emeriti Augusti, sedanji M\xc3\xa9ridi.\n_START_SECTION_\nFlavijci\n_START_PARAGRAPH_\nKo je cesar Vespazijan zatrl batavijski upor, je bila X. Gemina leta 70 preme\xc5\xa1\xc4\x8dena v Batavijo v Spodnjo Germanijo, da bi vzdr\xc5\xbeavala red in prepre\xc4\x8dila morebitne nove upore. Od leta 71 do 103 je bila stacionirana v taboru, ki ga je v oppidum Batavorum, sedanjem Nijmegenu, zgradila II. legija Adiutrix._NEWLINE_Kot del armade Spodnje Germanije se je X. legija vojskovala proti guvernerju Gornje Germanije Luciju Antoniju Saturninu, ki se je uprl cesarju Domicijanu. Za zasluge je skupaj s I. legijo Minervia, VI. legijo Victrix in XXII. legijo Primigenia dobila naslov Pia Fidelis Domitiana \xe2\x80\x93 nesebi\xc4\x8dna in zvesta Domicijanu. Po cesarjevi smrti so naslov ukinili.\n_START_SECTION_\n2. stoletje\n_START_PARAGRAPH_\nMed Trajanovim prvim pohodom v Dakijo (101-102) se je legija udele\xc5\xbeila druge bitke pri Tapi proti vojski da\xc4\x8danskega kralja Decebala._NEWLINE_Leta 103 je bila preme\xc5\xa1\xc4\x8dena v Akvinkum (v sedanji Budimpe\xc5\xa1ti) in zatem v Vindobono (sedanji Dunaj) v Spodnji Panoniji, ki je bila njen bazni tabor vse do 5. stoletja._NEWLINE_Veksilacije X. legije Gemina so se leta 131-135 vojskovale v Judeji proti upornikom Simona bar Kohbe, drugi pa so se leta 162 udele\xc5\xbeili pohoda Lucija Vera proti Partom. Drugi veliki vojni pohodi, ki se jih je udele\xc5\xbeila X. Gemina, so bili pohodi proti Kvadom, Markomanom in Langobardom pod poveljstvom cesarja Marka Avrelija._NEWLINE_X. legija Gemina je podprla svojega guvernerja Septimija Severja pri vzponu na prestol. Mnogo njenih legionarjev je zatem od\xc5\xa1lo v Rim, kjer so postali gardisti pretorijanske garde novega cesarja.\n_START_SECTION_\n3. stoletje\n_START_PARAGRAPH_\nV 3. stoletju se je legija vojskovala za ve\xc4\x8d cesarjev, ki so jo za zvestobo nagradili s \xc5\xa1tevilnimi \xc4\x8dastnimi naslovi: Antoniniana (cesarja Karakala in Elagabal), Gordiana (Gordian III.), Deciana (Decij), Floriana (Florijan) in Cariniana (Karin). Vsi naslovi so bili kratkotrajni in so umrli skupaj s cesarjem. Za podporo cesarju Galienu proti uzurpatorju Postumu je bila nagrajena z naslovom Pia VI Fidelis VI - \xc5\xa1estkrat nesebi\xc4\x8dna, \xc5\xa1estkrat zvesta.\n_START_SECTION_\n4. stoletje\n_START_PARAGRAPH_\nV poznem 4. stoletju, ko je bila napisana Notitia Dignitatum, je bil prvi oddelek X. legije Gemina mobilna poljska enota (comitatenses) pod poveljstvom Magistra militum per Orientem. Njeni drugi oddelki so bili \xc5\xa1e vedno v Vindoboni pod poveljstvom duksa Prve Panonije in Norika Ripensis.'